Source: http://www.druckeria.ro/tag/ali-tekin/
Timestamp: 2020-07-04 06:37:14+00:00

Document:
ali tekin Archives - Druckeria
Nicolae Ispas, despre ediția aniversară a Cupei Revoluției: „Eu prefer o competiție la care să boxeze preponderent seniori”
Maestrul Nicolae Ispas (CSM Timișoara), participant cu sportivii săi la Cupa Revoluției încă de la prima ediție, cea din 1991
Finalul săptămânii a programat gala tradițională de final de an în boxul timișorean. Cupa Revoluției, ajunsă la ediția cu numărul 25, le-a propus iubitorilor „nobilei arte” de pe Bega un adevărat regal pugilistic, cu 27 de jocuri la toate categoriile de vârstă. Maestrul Nicolae Ispas, cel ce a participat cu sportivii săi la toate edițiile Cupei Revoluției, încă de la începuturile ei, în 1991, a vorbit la final despre nivelul la care a ajuns întrecerea.
Deși gala de vineri seară a propus câteva meciuri extrem de interesante și a scos în evidență câteva nume care pot avea un cuvânt important de spus cel puțin pe plan național în anii următori, Nicolae Ispas e de părere că ar fi trebuit să se pună un accent mult mai mare pe seniori.
„A fost o ediție foarte reușită, dar e păcat totuși că au fost atât de multe meciuri de copii. Asta poate a contat la numărul de spectatori, pentru că am văzut foarte multă lume plecând. Eu prefer să facem o competiție la care să fie preponderent seniori, pentru că e o altă calitate a meciurilor”, a declarat maestrul Ispas.
De altfel, dintre cele 27 de meciuri ale galei, doar șase au fost la categoria seniori, acolo unde Nicolae Ispas a avut implicați patru sportivi de la CSM Timișoara. Mihai Lazăr a reușit să se impună prin TKO în fața sârmbului Ivan Rasevic (BK Loznica) la 64kg., Samuel Cânța a produs o surpriză plăcută, făcându-l KO pe macedoneanul Goce Janeski, cel ce la un moment dat părea să se îndrepte spre o victorie la puncte, iar Ali Tekin și Doru Livădaru și-au câștigat meciurile de la +91kg, ultimul printr-un KO care a ridicat sala în picioare, în dauna lugojeanului Cătălin Minteuan. Maestrul Ispas s-a declarat extrem de mulțumit de sportivii săi participanți la Cupa Revoluției.
„Am niște băieți foarte buni acolo, la 81, la +91. Chiar și la tineret, Ivănoaie, care a pierdut. Nu pot să-i omit pe Mihai Lazăr, pe Ali Tekin, dar surpriza surprizelor a fost Samuel Cânța, care e la început de drum, dar e un tip foarte puternic”, a mai spus Ispas.
La Timișoara, numărul galelor pe durata unui an începe să crească, anul acesta fiind organizate nu mai puțin de patru astfel de evenimente dedicate boxului amator pe Bega. Chiar și așa, la nivel național se simte o acută lipsă de competiții, care împiedică dezvoltarea tinerilor pugiliști. Iar o dovadă clară a decăderii boxului românesc îl reprezintă numărul de sportivi calificați deja la Jocurile Olimpice de la Rio de anul viitor: unul singur, Mihai Nistor!
„E o situație destul de precară. Acolo trebuie aduși niște oameni care vin cu bani, nu cu vorbe. Pentru că fără bani nu poți participa la competiții, iar fără competiții nu crește valoarea sportivilor. Eu de curând am fost la Skopje, la «Gongul de Aur», unde au participat 12 țări cu tradiție, ca Anglia, Scoția, Irlanda, Germania. Am văzut niște sportivi senzaționali și o organizare ireproșabilă. E doar unul dintre modelele pe care l-am putea urma”, e de părere maestrul Nicolae Ispas.
Pentru familia boxului timișorean urmează, la finele acestei săptămâni, o ultimă competiție. Sâmbătă, sportivii de la cele trei cluburi din oraș (CSM, CS Banatul și LPS Banatul) vor participa la o gală în Serbia, la Loznica, la invitația grupării locale, deja o participantă tradițională la întrecerile de la Timișoara.
Filed Under: Alte sporturi, Stire de ultima ora Tagged With: ali tekin, box, csm timisoara, cupa revolutiei, doru livadaru, loznica, nicolae ispas, samuel canta, skopje
Cupa Revoluției, la ediție jubiliară! Patru ore și jumătate de box la sala „Constantin Jude”
Sala „Constantin Jude” a găzduit ieri tradiționala gală de final de an din boxul timișorean, Cupa Revoluției, ajunsă la ediția cu numărul 25. Fiind vorba despre o ediție aniversară, gala din acest an a fost mult mai ofertantă decât în anii trecuți, atât în ceea ce privește numărul de meciuri (27 în total), numărul cluburilor de peste hotare participante, cât și din punctul de vedere al spectaculozității duelurilor din ring.
Cei ce și-au făcut drum ieri după-amiază, la sala „Constantin Jude”, nu au avut de regretat. Patru ore și jumătate alături de „nobila artă”. A fost, practic, o reprezentație a întregii familii a boxului timișorean, cu meciuri la toate categoriile de vârstă – copii, cadeți, juniori, tineret și seniori.
Chiar dacă meciurile cele mai așteptate au fost cele de seniori, mai cu seamă că în finalul galei am avut parte de două meciuri la „supergrea”, jocuri spectaculoase au fost și la categoriile mai mici. Unul dintre exemple e întâlnirea dintre Floarea Denis, de la LPS Banatul, și Vojin Vujosevic, de la clubul din Novi Sad, meci de categoria 63 kg, ce a deschis secțiunea juniorilor. Favoritul local a părut în mai multe rânduri pe punctul de a abandona, fiind numărat de două ori. Floarea și-a revenit însă în ultimele secvențe, când a reușit câteva lovituri țintite, dar care n-au mai putut întoarce în favoarea sa partida, Vujosevic învingând la puncte.
La categoria cea mai așteptată, cea de seniori, pugiliștii timișoreni au reușit să câștige patru dintre cele șase meciuri, trei dintre ele chiar înainte de limită. Seria a început însă cu o înfrângere la puncte a lui David Vințan, de la CSM Timișoara, în fața macedoneanului Idriz Bislimi, una contestată de publicul din sala „Constantin Jude”. Meciul următor a fost cel mai scurt al galei, Mihai Lazăr (CSM) învingându-l pe Ivan Rasevic (Loznica) prin KO tehnic încă din prima rundă. La 69 kg., Andrei Kovacs (CS Banatul), încurajat din colț și de Flavius Biea, nu i-a rezistat luio Lazar Stojanovic (Lazarevac), în fața căruia a cedat la puncte.
Una dintre surprizele frumoase ale galei a fost Samuel Cânta (CSM Timișoara), care a salvat în stil mare un eșec la puncte, ce începea să se contureze, în fața macedoneanului Goce Janeski. Timișoreanul, aflat la începutul aventurii sale pugilistice, a replicat cu o lovitură năprasnică în runa a treia, care l-a făcut KO pe adversarul său.
Cele două meciuri de categorie supergrea (+91 kg) au făcut deliciul publicului din sala „Constantin Jude”, mai ales că favoriții locali s-au impus fără probleme. Campionul național din acest an la tineret, Ali Tekin (CSM), l-a învins la puncte la Aleksandar Jovic (Loznica). Iar cireașa pe tort a pus-o Doru Livădaru (CSM), un boxer deja cu o vastă experiență, care l-a făcut KO pe lugojeanul Cătălin Minteuan, aducând astfel un final de neuitat celei de-a 25-a ediții a Cupei Revoluției.
Vă prezentăm, mai jos, rezultatele complete ale galei de ieri, de la Timișoara. Numele învingătorilor sunt scrise cu litere îngroșate:
40 kg. Raul Pârvu (CSM Timișoara) – Rastko Simic (Loznica) – puncte
40 kg. Denis Răcean (CS Banatul) – Filip Mladenovic (Dinamo Pancevo) – TKO
38 kg. Florian Albu (LPS Banatul) – Petar Kundarkovic (Dinamo Pancevo ) – puncte
40 kg. Mihai Ancuța (CSM Timișoara) – Aleksandar Petrovic (Dinamo Pancevo) – remiză
30 kg. Robert Pater (CSM Timișoara) – Denis Cânta (Nimb Timișoara) – puncte
46 kg. Fernando Doda (CSM Timișoara) – Nermin Ajetovic (Novi Sad) – puncte
46 kg. Ionuț Neacșa (LPS Banatul) – Aleks Karamani (Novi Sad) – TKO
60 kg. Laurențiu Apetrei (CS Banatul) – Damian Perencevic (Dinamo Pancevo) – puncte
60 kg. Mihai Niculescu (LPS Banatul) – Zoran Sacirovic (Dinamo Pancevo) – TKO
60 kg. Bogdan Călin (LPS Banatul) – Sebastian Vidican (CS Banatul) – TKO
63 kg. Denis Floarea (LPS Banatul) – Vojin Vujosevic (Novi Sad) – puncte
64 kg. Andrei Șuto (CS Banatul) – Milos Despotovic (Loznica) – TKO
75 kg. Andrei Secrieriu (LPS Banatul) – Igor Rogic (Dinamo Pancevo) – puncte
+80 kg. Alex Hamza (CS Banatul) – Mihailo Hucko (Dinamo Pancevo) – puncte
69 kg. Adelin Szedlak (LPS Banatul) – Vajna Homa (Novi Sad) – TKO
56 kg. Adrian Voicu (LPS Banatul) – Lama Jasin (Macedonia) – puncte
56 kg. Marian Ruță (CSM Reșița) – Almir Nurishov (Macedonia) – puncte
60 kg. Nikola Stanovevic (Lazarevac) – Nemanja Budumirovic (Novi Sad) – puncte
81 kg. Denis Berciu (CSM Lugoj) – Daniel Anca (CSM Reșița) – puncte
75 kg. Tomislav Makoc (Novi Sad) – Flavius Chirilă (CS Banatul) – puncte
91 kg. Florin Ivănoaie (CSM Timișoara) – Tadija Nikolovski (Novi Sad) – puncte
52 kg. David Vințan (CSM Timișoara) – Idriz Bislimi (Macedonia) – puncte
60 kg. Mihai Lazăr (CSM Timișoara) – Ivan Rasevic (Loznica) – TKO
69 kg. Andrei Kovacs (CS Banatul) – Lazar Stojanovic (Lazarevac) – puncte
75 kg. Samuel Cânta (CSM Timișoara) – Goce Janeski (Macedonia) – KO
+91 kg. Ali Tekin (CSM Timișoara) – Aleksandar Jovic (Loznica) – puncte
+91 kg. Doru Livădaru (CSM Timișoara) – Cătălin Minteuan (CSM Lugoj) – KO
Filed Under: Alte sporturi, Stire de ultima ora Tagged With: ali tekin, box, constantin jude, csm timisoara, cupa revolutiei, david vintan, denis floarea, doru livadaru, ko, loznica
Finala +91 kg. a Campionatelor Naționale de box pentru tineret, o afacere timișoreană
Timișoreanul Ali Tekin (în roșu), campion național de tineret
Rezultate bune pentru pugiliștii din Timișoara la recent încheiatele Campionate Naționale de tineret, ce s-au desfășurat la Călărași. În ultimul act al categoriei +91 kg. s-au înfruntat doi colegi de club, de la CSM Timișoara, Ali Tekin și Florin Ivănoaie, primul reușind să se impună după un meci spectaculos. Delegația timișoreană a revenit și cu o medalie de bronz, cucerită de Adrian Voicu, de la LPS Banatul.
Finala „greilor” de la Campionatul Național de tineret a fost o afacere timișoreană. Ali Tekin și Florin Ivănoaie, ambii legitimați la CSM Timișoara, au oferit un duel crâncen, primul reușind să se impună după o răsturnare de situație, prin decizie 2-1. Ambii sportivi sunt pregătiți de maestrul Nicolae Ispas, unul dintre cei mai reputați antrenori ai boxului timișorean. La Călărași, delegația timișoreană și-a trecut în cont și o medalie de bronz, cucerită de Adrian Voicu, legitimat la LPS Banatul, la categoria 52 kg.
Cei trei medaliați naționali vor putea fi văzuți în weekend, atunci când la sala „Constantin Jude” sunt programate două gale de box. Prima dintre ele, Gala Prieteniei, va avea loc sâmbătă, cu începere de la ora 17. Practic, e vorba despre un nou proiect al federației de specialitate, inițiată de președintele Leonard Doroftei, și care va opune pugiliști de lot național din România, Serbia și Croația.
Duminică, la ora 11, va răsuna primul gong la Cupa Timișoara, competiție aflată la a treia ediție. Sportivii de la cluburile locale vor avea oaspeți din țară, dar și din Serbia și Croația. În anii trecuți, la această competiție au participat și pugiliști germani, de la clubul din Freiburg, însă problemele financiare i-au determinat pe nemți să refuze de această dată invitația.
Filed Under: Alte sporturi, Stire de ultima ora Tagged With: ali tekin, calarasi, csm timisoara, cupa timisoara, florin ivanoaie, gala prieteniei, nicolae ispas

References: CSM 
 csm 
 CSM 
 csm 
 CSM 
 CSM 
 csm